Nå er Suárez toppscorer i Premier League
Uten Brede Hangeland på banen, ble Fulham rundspilt av Liverpool etter alle kunstens regler. Og mannen i hovedrollen: Luis Suárez. Liverpool-spissen var involvert i nesten alle målene, men 1-0-scoringen får han neppe godkjent. Headingen fra Suárez gikk via Fernando Amorebieta og i mål. Uruguyaneren puttet to mål senere i kampen, men må godta at han «kun» står med åtte mål på seks kamper.Det er nok til å være toppscorer sammen med Sturridge og Agüero. - Vi ønsket å sende en melding om at vi er her og er med for å kjempe, sier Liverpool-stopper Martin Skrtel i et intervju vist på TV 2. Målscoreren ble spurt om han mente det var hat trick til Suárez eller selvmål. - Han fortjente hat trick. Han kjempet knallhardt i dag, sier Skrtel. Også Liverpool-manager Brendan Rodgers var full av rosende ord. - Luis Suárez er en stjerne, men hans beste egenskap er arbeidsinnsatsen. Noe vi virkelig forsøker å ha i hele laget. Han jobber og presser som en talisman. Kvaliteten i laget vårt var meget bra, sier Rodgers, ifølge BBC.Liverpool slet en stund med å åpne målkontoen, men da Fulham-stopper Fernando Amorebieta satte ballen i eget nett, løsnet det virkelig for hjemmelaget. Martin Skrtel stormet inn 2-0 få minutter senere, før Luis Suárez satte 3-0 kontrollert i mål etter en lekker pasning fra Jordan Henderson ti minutter før pause. - Fulham har vært på Liseberg. De har vært på karusell - de har vært overalt. Hadde man hatt et kamera i Fulham-garderoben nå, ville det sikkert vært noe der som har vondt i magen, sa TV 2-ekspert Petter Myhre i pausen.Liverpool overkjørte et Fuham-lag uten både John Arne Riise og Brede Hangeland. Statistikken til pause, var følgende: 17 avslutninger, 11 av dem på mål. 3 scoringer. Etter pause fortsatte Liverpool presset. Luis Suárez og Gerrard utnyttet slett forsvarsspill og spissen satte kontant inn sitt andre mål for dagen. Liverpool kontrollerte kampen inn og vant fortjent 4-0.
(Liverpool - Fulham 4-0) Luis Suárez (26) herjet med Fulham og tangerte toppscorerne i Premier League med to nye fulltreffere.